Rġajna għal darba oħra. Maltempata u t-toroq tagħna jegħrqu u t-traffiku jiġġammja. Ħafna minn dak l-ilma li hemm bħalissa jiġri fit-toroq seta nġabar fi bjar. Imma parti mhux żgħira mill-bini tagħna m'għandux bir. Min hu responsabbli? L-ewwel responsabbiltà hi ovvjament ta' min għamel l-iżvilupp mingħajr ma għamel bir. Imma mhux waħdu. Miegħu iridu jerfgħu r-responsabbiltà l-MEPA li ippermettiet l-iżvilupp bla bir. L-ilma tax-xita, flok fil-bir, la ma hemmx, jintefa' fit-triq, jew agħar minn hekk fid-drenaġġ. Il-Korporazzjoni għas-Servizzi tal-Ilma ukoll għandha responsabbiltà għal dak li qed jiġri. Dan minħabba li l-Korporazzjoni ma tagħmilx il-verifiki sewwa qabel ma tawtorizza biex residenza tiġi imqabbda mas-sistema tad-drenaġġ pubbliku. Il-Korporazzjoni għandha l-obbligu li tivverifika li drenaġġ biss ser jintefa fis-sistema tad-drenaġġ. Minn spezzjon sewwa, malajr tista' tinduna jekk il-katusi tal-ilma tax-xita humwiex imqabbda mad-drenaġġ ukoll. Kieku l-MEPA u l–Korporazzjoni għas-Servizzi tal-Ilma jagħmlu xogħolhom sewwa, tispiċċa parti mhux żgħir mill-problema tal-ilma tax-xita fit-triq (waħdu jew imħallat bid-drenaġġ).
Toroq mgħarrqa ......... traffiku iġġammjat